РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/121-15

25. мај 2015. године

Б е о г р а д

ЗАПИСНИК

23. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 18. МАРТА 2015. ГОДИНЕ

Седница је почела у 11 часова и 10 минута.

Седницом је председавала Александра Томић, председник Одбора.

Поред председника, седници су присуствовали чланови Одбора: Зоран Пралица, Владан Милошевић, Радмило Костић, Јелена Мијатовић, Александар Јовичић и Ђорђе Чабаркапа.

Седници су присуствовали заменици чланова Одбора: Милосав Милојевић (заменик члана Одбора Драгољуба Зиндовића) и Ивана Динић (заменик члана Одбора Новице Тончева).

Седници нису присуствовали чланови Одбора: Драгољуб Зиндовић, Драгомир Карић, Оливера Пауљескић, Новица Тончев, Драган Шутановац, Иван Карић, Владимир Маринковић, Младен Грујић, Дејан Чапо и Енис Имамовић.

Седници су, на позив председника, присуствовали из Комисије за заштиту конкуренције: Милоје Обрадовић, председник Комисије, Вељко Милутиновић, члан Савета, Мирјана Мишковић Вукашиновић, члан Савета, Иван Угрин, члан Савета, Марко Обрадовић, члан Савета, Драган Пенезић, секретар Комисије, Љиљана Павловић, руководилац Сектора за правне послове, Борис Лембергер, руководилац Сектора за испитивање концентрација, Чедомир Радојчић, руководилац Сектора за утврђивање повреда конкуренције и Мирјана Миловановић, руководилац Сектора за материјално-финансијске послове.

На предлог председника, Одбор је једногласно утврдио следећи

Д н е в н и р е д

1. Разматрање Годишњег извештаја о раду Комисије за заштиту конкуренције за 2014. годину (број 02-459/15 од 26. фебруара 2015. године).

Прва тачка дневног реда – **Разматрање Годишњег извештаја о раду Комисије за заштиту конкуренције за 2014. годину**

Одбор је размотрио Годишњи извештај о раду Комисије за заштиту конкуренције за 2014. годину и поднео Извештај и Предлог закључка Народној скупштини.

У уводним напоменама, председник Комисије за заштиту конкуренције је указао на неке изазове са којима се суочио нови сазив Савета Комисије за заштиту конкуренције, након што је изабран 29. октобра 2014. године. Истакао је да је затечен одређен број предмета који није окончан, упркос дугом временском периоду од покретања поступка и чињеници да су исцрпљене могућности даљег прикупљања доказа. Код одређеног броја предмета који нису окончани, нису предузете све законске мере за обезбеђивање чињеница и доказа који би допринели решавању предмета. Финансијски план Комисије за заштиту конкуренције за 2015. годину је усвојен од стране Владе Републике Србије 31. децембра 2014. године. Нормативно - правни акти, такође су донети у 2014. години, односно после 29. октобра 2014. године, када је почео са радом нови сазив Савета Комисије за заштиту конкуренције. Напоменуо је да је недовољан број извршилаца за обим посла у Комисији и да не постоји адекватан пословни простор за рад.

Годишњи извештај о раду Комисије за заштиту конкуренције садржи информације о свим најважнијим аспектима рада Комисије у току године и преглед најважнијих поступака. То су поступци утврђивања повреде конкуренције, испитивања концентрација и давања мишљења. Дат је преглед најважнијих активности које се односе на процес придруживања Европској унији, сарадњу са другим регулаторним телима и државним органима и организацијама и област међународне сарадње. Истакао је да је Комисија за заштиту конкуренције финансијски независна, не користи средства из буџета Републике Србије, већ се финансира изворним приходима од такси. Изнео је да је попуњено 31 радно место од 54 систематизована, што је недовољан број за адекватно обављање послова. Планирано је повећање броја запослених у 2015. години, што је предвиђено и финансијским планом, који је Влада Републике Србије одобрила. Квалификациона структура запослених дата је у извештају и показује да 90% запослених има завршену високу стручну спрему и положен правосудни или државни испит. У Комисији није било прековременог рада, није било ангажованих по уговору о делу и привремених и повремених послова. Комисија је у 2014. години остварила суфицит од oкo 205,3 милиона динара, а део средстава од 120 милиона динара је пренет у буџет Републике Србије. Комисија за заштиту конкуренције има рачун код Народне банке Србије и на њему око 260 милиона динара резерве, која се користи за финансирање Комисије у случају да постоји потреба за тим. Приходи су изузетно порасли у новембру и децембру 2014. године, а највећи трошак су зараде и оне чине 65% расхода. Истакао је да нису коришћена средства за набавку опреме, с обзиром да је део опреме донирала Европска комисија кроз пројекат обуке запослених. Трошкови јавних набавки износе око 9 милиона динара и односе се на четири набавке мале вредности и четири централизоване набавке. У процесу приступања Европској унији, на скринингу одржаном 4. и 5. новембра 2014. године, Комисија за заштиту конкуренције добила је све похвале. Поред учешћа у раду преговарачке групе за Поглавље осам, Комисија учествује у раду и у преговарачким групама за Поглавље десет – информатичко друштво и медији, Поглавље 14 – саобраћајна политика и Поглавље 15 – енергетика. Комисија за заштиту конкуренције поступа у складу са чланом 73. Споразума о стабилизацији и придруживању, којим се регулишу питања заштите конкуренције. Препорука Европске комисије је да Комисија треба да даје мишљење на законе и прописе Републике Србије. Да би постојало разумевање и сагледавање значаја Комисије за заштиту конкуренције, планирани су регионални састанци у сарадњи са Привредном комором, на којима ће се промовисати значај, улога, суштина и задатак Комисије за заштиту конкуренције.

Сматра да је податак о пријави концентрација у 2014. години од изузетне важности, јер се види да су инострана правна лица била заинтересивана за присутност на тржишту Републике Србије. Пријаве су стизале из Немачке (11), Холандије (10), Луксембурга (седам), САД, Швајцарске, Словеније и Аустрије (по шест), УАЕ (три), Мађарске, Хрватске, Републике Ирске, Италије, Кипра, Украјине, БИХ и Румуније (по две). Урађена је секторска анализа нафте и нафтиних деривата и у плану су да се ураде још три секторске анализе. Потписан је Протокол о сарадњи и размени информација са Агенцијом за привредне регистре. Служба и чланови Савета Комисије за заштиту конкуренције учествују као предавачи на међународним скуповима и семинарима. Пројекти који још увек трају су: „Јачање институционалних капацитета Комисије за заштиту конкуренције Републике Србије“ и „Проблем свеобухватне обуке и подршке запосленима у Комисији за заштиту конкуренције“. У подизању свести о значају конкуренције највише проблема има код јавних предузећа. Јавна предузећа нису довољно информисана и њихова едукација треба да буде подигнута на виши ниво, како би схватили значај и улогу Комисије за заштиту конкуренције. Савет Комисије за заштиту конкуренције ће настојати да реализује све оно што је изнето пред Европску комисију као смернице за мисију, визију, стратегију и циљеве.

У дискусији, народни посланици су поставили питања и изнели ставове и мишљења. Постављена су следећа питања, а односила су се на финансијско пословање Комисије у 2014. години:

- који су то реализовани трошкови по уговору и зашто је на то потрошено око 70000 евра;

- коме, како и зашто је дато 1.103.604 динара на име накнада за запослене;

- ко је из Комисије за заштиту конкуренције путовао, где је путовао, зашто је путовао, колико дана и колике су дневнице;

- колико је буџет Републике Србије имао користи од Комисије за заштиту конкуренције;

- колико износе просечне зараде без пореза и доприноса чланова Савета и запослених у Комисији за заштиту конкуренције у 2014. години.

У расправи, изнето је да треба разјаснити поједине ставке које се односе на финансијско пословање Комисије у 2014. години, а односе се, пре свега, на реализоване износе за зараде, награде за запослене, трошкове путовања, услуге по уговору и социјална давања. Тражено је да Комисија за заштиту конкуренције достави Одбору информацију о структури расхода Комисије у 2014. години, посебно за трошкове по уговору, накнаде за запослене и зараде запослених са пресеком стања до 29. октобра 2014. године и од 29. октобра до 31. децембра 2014. године, од када је нови сазив Савета Комисије.

Поводом расправе Милоје Обрадовић, председник Комисије за заштиту конкуренције је изнео да укупни приходи у 2014. години износе око 325 милиона динара, а расходи око 119,7 милиона динара, тако да је суфицит око 205,3 милиона динара. Од 205,3 милиона динара у буџет је пренето 120 милиона динара, а остатак се налази у Народној банци Србије као резерва. Истакао је да 90% запослених у стручној служби Комисије за заштиту конкуренције има завршену високу стручну спрему и просечну зараду без пореза и доприноса од 99 123 динара. Зарада председника Комисије за заштиту конкуренције, без пореза и доприноса, је 232 718 динара, а чланова Савета Комисије је 193 931 динара. Члан Савета који није запослен у Комисији за заштиту конкуренције прима накнаду по уговору. Трошкови по уговору подразумевају новчану накнаду члана Савета, чишћење просторија и обезбеђење. Напоменуо је да је највећи трошак било путовање за Брисел, али да не узима новац на име дневница за службена путовања. Истакао је да износ од око 72 милиона динара обухвата зараде запослених у служби и председника и три члана Савета Комисије за заштиту конкуренције. Рекао је да ће доставити Одбору тражену информацију која ће садржати структуру расхода Комисије у 2014. години.

У дискусији су учествовали Александра Томић, Драган Јовановић и Милоје Обрадовић.

Одбор је једногласно утврдио Предлог закључка поводом разматрања Годишњег извештаја о раду Комисије за заштиту конкуренције за 2014. годину, који је поднео Народној скупштини, са предлогом да га Народна скупштина размотри и донесе закључак по хитном поступку, у складу са чл. 167. и 193. Пословника Народне скупштине, тако да гласи:

„На основу члана 8. став 1. Закона о Народној скупштини („Службени гласник РС“, број 9/10 ) и члана 239. став 3. Пословника Народне скупштине („Службени гласник РС“, број 20/12-пречишћен текст),

Народна скупштина Републике Србије, на \_\_ седници \_\_\_\_\_\_\_ заседања, одржаној \_\_\_\_\_2015. године, донела је

ЗАКЉУЧAК

поводом разматрања Годишњег извештаја о раду Комисије за заштиту конкуренције за 2014. годину

1. Прихвата се Годишњи извештај о раду Комисије за заштиту конкуренције за 2014. годину.
2. Овај закључак објавити у “Службеном гласнику Републике Србије”.

РС Број \_\_

У Београду, \_\_\_\_ 2015. године

НАРОДНА СКУПШТИНА

ПРЕДСЕДНИК

Маја Гојковић“

За известиоца Одбора и представника предлагача Предлога закључка на седници Народне скупштине одређена ја Александра Томић, председник Одбора.

Седница је закључена у 11 часова и 45 минута.

Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАР  Душан Лазић | ПРЕДСЕДНИК  др Александра Томић |